Thomas Kastrup-Larsen kan i fremtiden bruge flere timer på sit arbejde som borgmester i Aalborg Kommune. Den socialdemokratiske borgmester har byttet sin formandspost for social- og sundhedsudvalget i Kommunernes Landsforening (KL) væk. Fremover vil Thomas Kastrup-Larsen i stedet være formand for KL's internationale udvalg, mens socialdemokraten Thomas Adelskov, som er borgmester i Odsherred Kommune, overtager Kastrup-Larsens formandspost. Formandsposten for social- og sundhedsudvalget er en af de formandsposter i KL, der hører til blandt de allertungeste i forhold den daglige pressekontakt. Derfor får Thomas Kastrup-Larsen nu mere tid til at kombinere arbejdet i KL med det lokale arbejde i Aalborg. Begge borgmestre tiltræder de nye poster med det samme, oplyser KL i en pressemeddelelse.

Referat:
Aalborgs borgmester Thomas Kastrup-Larsen får fremover mere tid til at passe sin borgmesterpost, efter at han har byttet sin formandspost i KL ud.